CELEX: 62021TN0648
Language: sl
Date: 2021-10-05 00:00:00
Title: Zadeva T-648/21: Tožba, vložena 5. oktobra 2021 – YD/FRA

13.12.2021   
            
            
               SL
            
            
               Uradni list Evropske unije
            
            
               C 502/36
            
         
      Tožba, vložena 5. oktobra 2021 – YD/FRA
      (Zadeva T-648/21)
      (2021/C 502/54)
      Jezik postopka: angleščina
      
         Stranki
      
      
         Tožeča stranka: YD (zastopnici: L. Levi in M. Vandenbussche, odvetnici)
      
         Tožena stranka: Agencija Evropske unije za temeljne pravice (FRA)
      
         Predlogi
      
      Tožeča stranka Splošnemu sodišču predlaga, naj:
      
                  —
               
               
                  razglasi ničnost odločbe direktorja tožene stranke, s katero ji je bila zavrnjena odobritev izjeme na podlagi člena 12(2)(a) PZDU (1) in tako prekinjena njena pogodba na podlagi člena 47(c)(ii) PZDU;
               
            
                  —
               
               
                  če je treba, razglasi ničnost odločbe direktorja tožene stranke, s katero je bila zavrnjena pritožba, ki jo je na podlagi člena 90(2) Kadrovskih predpisov tožeča stranka vložila zoper zgoraj navedeno odločbo;
               
            
                  —
               
               
                  naloži povrnitev škode tožeči stranki za nepremoženjsko škodo, ocenjeno ex aequo et bono na 50 000 EUR;
               
            
                  —
               
               
                  kot ukrep procesnega vodstva na podlagi člena 91 Poslovnika odredi, naj tožena stranka predloži informacije o izkušnjah na novo zaposlenega računovodje, kot so bile zabeležene v spisih v zvezi s proračunom, usmerjenim k dejavnostim; in
               
            
                  —
               
               
                  toženi stranki naloži plačilo stroškov.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja šest tožbenih razlogov.
      
                  1.
               
               
                  Prvi tožbeni razlog se nanaša na kršitev pravice tožeče stranke do izjave, ker je bila izpodbijana odločba sprejeta, ne da bi direktor tožene stranke tožeči stranki omogočil, da se izjavi po tem, ko je vodja pravne službe tožene stranke podal negativno mnenje.
               
            
                  2.
               
               
                  Drugi tožbeni razlog se nanaša na to, da je tožena stranka kršila načelo pravne varnosti. Tožeča stranka izpodbija to, da je upravno obvestilo, s katerim se je začel postopek za odobritev izjeme, izdal vodja uprave tožene stranke in da torej ni jasno, ali gre za pristojni organ. Poleg tega ni dokaza, da je direktor tožene stranke odobril upravno obvestilo. Zatrjuje se tudi, da so merila presoje interesa službe jasna glede vprašanja, ali jih je sprejel pristojni organ ali ne.
               
            
                  3.
               
               
                  Tretji tožbeni razlog se nanaša na to, da je tožena stranka kršila načelo nepristranskosti, ker je priporočilo v primeru tožeče stranke pripravil njen nekdanji neposredno nadrejeni, ki ni bil v položaju, da bi presojal njeno prijavo interesa glede upoštevnih meril, in ki ni bil nepristranski.
               
            
                  4.
               
               
                  Četrti tožbeni razlog se nanaša na očitno napako pri presoji interesa službe in pri obrazložitvi izpodbijane odločbe. Poleg tega se zatrjuje, da je tožena stranka kršila svojo obveznost dobrega upravljanja in da je zlorabila svoja pooblastila.
               
            
                  5.
               
               
                  Peti tožbeni razlog se nanaša na to, da so bili kršeni načelo dobrega upravljanja, dolžnost skrbnega ravnanja in člen 41 Listine ter načelo pravne varnosti, ker tožeča stranka, britanski državljan, v obdobju dveh let ni jasno vedela, kakšen je njen pravni položaj.
               
            
                  6.
               
               
                  Šesti tožbeni razlog se nanaša na to, da izpodbijana odločba pomeni diskriminacijo na podlagi zdravstvenega stanja tožeče stranke.
               
            
         (1)  Uredba št. 31(EGS), 11 (ESAE) o določitvi Kadrovskih predpisov za uradnike in pogojev za zaposlitev drugih uslužbencev Evropske gospodarske skupnosti in Evropske skupnosti za atomsko energijo (UL P 45, 14.6.1962, str. 1385).